31993R0752
L 077/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 752/93 НА КОМИСИЯТА
от 30 март 1993 година
за установяване на разпоредби за прилагането на Регламент (ЕИО) № 3911/92 на Съвета относно износа на паметници на културата
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (ЕИО) № 3911/92 на Съвета от 9 декември 1992 г. относно износа на паметници на културата (1), и по-специално член 7 от него,
след консултации с Консултативния съвет по паметниците на културата,
като има предвид, че се налага да бъдат приети разпоредби за прилагането на Регламент (ЕИО) № 3911/92 на Съвета, който предвижда, inter alia, установяването на практика на система за разрешаване на износа на определени категории паметници на културата, посочени в приложението към въпросния регламент;
като има предвид, че за да се осигури уеднаквяването на формуляра, на чието основание се издава лицензията за износ, предвидена в горепосочения регламент, е необходимо да се определят условията за попълване, подаване и използване, на които той трябва да отговаря, и че в тази връзка е необходимо да се установи образец, на който следва да отговаря посочената лицензия;
като има предвид, че лицензията за износ трябва да бъде на един от официалните езици на Общността,
ПРИЕ НАСТОЯЩИЯ РЕГЛАМЕНТ:
РАЗДЕЛ I
Формуляр
Член 1
1. Формулярът, на чието основание се издава лицензията за износ на паметници на културата, съответства на представения в приложението образец.
Лицензията за износ се издава и използва съобразно разпоредбите на Регламент (ЕИО) № 3911/92, наричан по-долу „базов регламент“, както и на настоящия регламент за прилагането.
2. Използваното на лицензията за износ не засяга по никакъв начин задълженията, свързани с формалностите по износа, нито свързаните с него документи.
Член 2
Формуляр за лицензия за износ се получава по лицензия от компетентните органи съгласно член 2, параграф 2 от базовия регламент.
Член 3
1. Използваната за формуляра хартия е бяла, без механични отпечатъци, обработена за писане и не по-тежка от 55 g на квадратен метър.
2. Форматът на формулярите е 210 × 297 mm.
3. Формулярите са отпечатани и попълвани на един от официалните езици на Общността, определен от компетентните органи на издаващата държава-членка. Компетентните органи на държавата-членка, в която се представя формулярът, могат да поискат той да бъде преведен на официалния език или на един от официалните езици на тази държава-членка. В този случай разходите по превода са за сметка на титуляра на лицензията.
4. Държавите-членки са отговорни:
-
да отпечатат формулярите, на които трябва да са отбелязани името и адресът на печатаря или идентификационен знак,
-
да вземат всички необходими мерки с цел да се избегне подправянето на формуляра. Държавите-членки нотифицират службите на Комисията относно средствата за проверка, използвани за тази цел, за да бъдат информирани компетентните органи на останалите държави-членки.
5. За предпочитане е формулярът да се попълва по механичен или електронен път, но все пак би могъл да се попълни четливо на ръка; в последния случай се попълва с печатни букви и химикал. Какъвто и да е използваният начин, формулярът не трябва да съдържа изтривания, задрасквания, добавки, други промени.
РАЗДЕЛ II
Използване на лицензиите
Член 4
1. Без да се засяга параграф 3, отделна лицензия за износ се издава за всяка пратка на паметници на културата.
2. По смисъла на параграф 1 пратка може да се състои или от един паметник на културата или от няколко паметници на културата.
3. Когато пратката съдържа няколко паметници на културата, компетентните органи са тези, които решават дали трябва да се издаде една или няколко лицензии за износ във връзка с тази пратка.
Член 5
Формулярът съдържа три екземпляра:
-
един екземпляр, отбелязан с № 1, за подаването на лицензията,
-
един екземпляр, отбелязан с № 2, предназначен за титуляра,
-
един екземпляр, отбелязан с № 3, предназначен за изпращане на издаващия орган.
Член 6
1. Заявителят попълва графи 1, от 3 до 19 А, и ако е необходимо, и 23 от лицензията, както и всички екземпляри. Държавите-членки може да разпоредят да се попълва само лицензията.
2. Към лицензията трябва да бъдат приложени:
-
документация, предоставяща всички необходими сведения за паметника/ците на културата и неговия/техния законен статут към момента на подаване на лицензията, и при необходимост, чрез други документи (фактури, експертизи и др.);
-
автентична снимка, или когато е необходимо и по усмотрение на компетентните органи, черно-бели или цветни снимки (най-малко с размери 8 cm × 12 cm) на въпросните културни паметници.
Това изискване може да се замени, когато е подходящо и по усмотрение на компетентните органи, с подробен списък на културните паметници.
3. Компетентните органи могат, с оглед на издаването на лицензията за износ, да поискат физическото представяне на изнасяния паметник на културата.
4. Разходите по параграфи 2 и 3 са за сметка на подаващия заявление за лицензия за износ.
5. Надлежно попълненият формуляр за издаването на лицензията за износ се представя на компетентните органи, упълномощени от държавите-членки съобразно член 2, параграф 2 от базовия регламент. Щом съответните органи дадат лицензия за износ, те запазват екземпляр № 1 от формуляра, а останалите екземпляри се връщат на титуляра на лицензията, или на упълномощен за тази цел негов представител.
Член 7
Към декларацията за износ се прилагат следните документи:
-
екземплярът, предназначен за титуляра,
-
екземплярът, за изпращане обратно на издаващия орган.
Член 8
1. Митническото учреждение, упълномощено да приеме декларацията за износ, установява, че сведенията в декларацията за износ са в съответствие с попълненото в лицензията за износ, и че то е посочено в клетка 44 от декларацията за износ.
Тя предприема необходимите мерки за идентифициране. Те могат да се състоят в поставянето на печат или щемпел на митническото учреждение. Екземплярът от лицензията за износ, копие от който се прилага към екземпляр № 3 на единствения административен документ, се връща на издаващия орган.
2. След като е попълнила клетка 19Б, учреждението, упълномощена да вземе декларацията за износ, връща на декларатора или упълномощено от него лице екземпляра, предназначен за титуляра.
3. Формулярът за лицензия, който трябва да бъде върнат на издаващия орган, трябва да придружава пратката пред митническите органи при напускане на територията на Общността. Митническото учреждение попълва при необходимост клетка 5 от формуляра, поставя печат в клетка 22 и го връща на титуляра или упълномощеното от него лице, с цел формулярът да бъде върнат на издаващия орган.
Член 9
1. Срокът на валидност на дадена лицензия за износ не може да надхвърля дванадесет месеца, считано от датата на издаване.
2. В случай на временен износ компетентните органи може да определят срока, в рамките на който паметникът на културата трябва да бъде върнат обратно в издаващата държава-членка.
3. Щом дадена лицензия за износ е с изтекъл срок на валидност, без да е била използвана, титулярът, незабавно връща своите екземпляри на издаващия орган.
Член 10
Разпоредбите на дял IХ от Регламент (ЕИО) № 1214/92 на Комисията (2) и член 22, параграф 6 от допълнение I към Конвенцията за общия транзит, сключена на 20 май1987 г. (3) между Общността и страните от ЕАСТ, се прилагат, когато паметниците, посочени в настоящия регламент, се движат в границите на Общността и на територията на страна от ЕАСТ.
Член 11
Настоящият регламент влиза в сила на 1 април 1993 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 30 март 1993 година.